ดาวโจนส์ปิดพุ่ง 113 จุด ขณะตลาดจับตาประชุมเฟด
ดัชนีดาวโจนส์ตลาดหุ้นนิวยอร์กปิดพุ่งขึ้นเมื่อคืนนี้ (16 มิ.ย.) เนื่องจากนักลงทุนเข้ามาช้อนซื้อเก็งกำไรหลังจากที่ตลาดร่วงลงติดต่อกัน 2 วันทำการก่อนหน้านี้ ขณะเดียวกันนักลงทุนจับตาดูผลการประชุมของธนาคารกลางสหรัฐ (FED) ในครั้งนี้อย่างใกล้ชิด เพื่อดูว่าเฟดจะส่งสัญญาณเรื่องการปรับขึ้นอัตราดอกเบี้ยหรือไม่
17 มิ.ย. 2558

สำนักข่าวอินโฟเควสท์รายงานว่า ดัชนีเฉลี่ยอุตสาหกรรมดาวโจนส์ปิดวานนี้ (16 มิ.ย.) ที่ 17,904.48 จุด พุ่งขึ้น 113.31 จุด หรือ +0.64%, ดัชนี NASDAQ ปิดที่ 5,055.55 จุด เพิ่มขึ้น 25.58 จุด หรือ +0.51% และดัชนี S&amp;P 500 ปิดที่ 2,096.29 จุด เพิ่มขึ้น 11.86 จุด หรือ +0.57%
นักลงทุนเข้ามาช้อนซื้อเก็งกำไรหลังจากดัชนีดาวโจนส์ดิ่งลงติดต่อกัน 2 วันทำการก่อนหน้านี้ อันเนื่องมาจากความวิตกกังวลเกี่ยวกับการเจรจาที่ชะงักงันระหว่างกรีซและกลุ่มเจ้าหนี้ยุโรป โดยในวันที่ 30 มิ.ย.นี้ เงินช่วยเหลือก้อนปัจจุบันของกรีซจะหมดอายุลง และในวันเดียวกัน รัฐบาลกรีซจะต้องชำระเงินกู้ราว 1.5 พันล้านยูโร (1.69 พันล้านดอลลาร์) คืนให้กับกองทุนการเงินระหว่างประเทศ (IMF)
นักลงทุนขานรับข้อมูลเศรษฐกิจที่สดใสของสหรัฐ โดยเมื่อช่วงค่ำวานนี้ตามเวลาไทย กระทรวงพาณิชย์สหรัฐเปิดเผยว่า ตัวเลขการเริ่มต้นสร้างบ้านลดลง 11.1% ในเดือนพ.ค. เมื่อเทียบรายเดือน สู่ระดับ 1.04 ล้านยูนิต แต่การอนุญาตก่อสร้างบ้านพุ่งขึ้น 11.8% ในเดือนพ.ค. เมื่อเทียบรายเดือน สู่ระดับ 1.28 ล้านยูนิต ซึ่งเป็นระดับสูงสุดในรอบเกือบ 8 ปี และบ่งชี้ว่าภาวะตลาดที่อยู่อาศัยของสหรัฐยังคงมีความแข็งแกร่ง
หุ้นเอทนา อิงค์ พุ่งขึ้น 3.27% ซึ่งปรับตัวขึ้นแข็งแกร่งสุดในบรรดาหุ้นที่คำนวณในดัชนี S&amp;P 500 ขณะที่หุ้นยูไนเต็ดเฮลธ์ กรุ๊ป ทะยานขึ้น 2.16% หลังจากมีรายงานว่า ยูไนเต็ด เฮลธ์ ทำข้อตกลงเทคโอเวอร์กิจการเอทนา อิงค์ ซึ่งเป็นบริษัทประกันคู่แข่ง
นักลงทุนจับตาดูการประชุมเฟดซึ่งจะเสร็จสิ้นในวันนี้ตามเวลาสหรัฐ โดยเฉพาะอย่างยิ่งถ้อยแถลงของนางเจเน็ต เยลเลน ประธานเฟด เพื่อประเมินว่านางเยลเลนจะส่งสัญญาณเรื่องระยะเวลาในการปรับขึ้นอัตราดอกเบี้ยหรือไม่ รวมทั้งจับตาสถานการณ์ของกรีซอย่างใกล้ชิด โดยรมว.คลังกลุ่มยูโรโซน หรือยูโรกรุ๊ป จะประชุมร่วมกันในวันพฤหัสบดีนี้ที่ลักเซมเบิร์ก ซึ่งหลายฝ่ายมองว่าการประชุมครั้งนี้ถือเป็นโอกาสสุดท้ายก่อนที่โครงการให้ความช่วยเหลือกรีซของสหภาพยุโรป (EU) จะสิ้นสุดลงในในเดือนนี้
นอกจากนี้ นักลงทุนยังจับตาดูข้อมูลเศรษฐกิจที่สำคัญของสหรัฐในสัปดาห์นี้ รวมถึงจำนวนผู้ขอรับสวัสดิการว่างงานครั้งแรกรายสัปดาห์, ดัชนีราคาผู้บริโภค (CPI) เดือนพ.ค., ดุลบัญชีเดินสะพัดช่วงไตรมาส 1/2558, ผลสำรวจแนวโน้มธุรกิจเดือนมิ.ย.เฟดฟิลาเดลเฟีย และดัชนีชี้นำเศรษฐกิจเดือนพ.ค.จาก Conference Board